CELEX: C2005/205/59
Language: el
Date: 2005-08-20 00:00:00
Title: Υπόθεση T-237/05: Προσφυγή της Éditions Odile Jacob SAS κατά της Επιτροπής των Ευρωπαϊκών Κοινοτήτων, που ασκήθηκε στις 17 Ιουνίου 2005

20.8.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 205/32
            
         Προσφυγή της Éditions Odile Jacob SAS κατά της Επιτροπής των Ευρωπαϊκών Κοινοτήτων, που ασκήθηκε στις 17 Ιουνίου 2005
   (Υπόθεση T-237/05)
   (2005/C 205/59)
   Γλώσσα διαδικασίας: η γαλλική
   Η Éditions Odile Jacob SAS, με έδρα το Παρίσι, εκπροσωπούμενη από τους Wilko van Weert και Olivier Fréget, avocats, άσκησε στις 17 Ιουνίου 2005 προσφυγή ενώπιον του Πρωτοδικείου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               1.
            
            
               να ακυρώσει την προσβαλλόμενη απόφαση με την οποία δεν επετράπη στην προσφεύγουσα να λάβει γνώση των εγγράφων που ζήτησε, δεδομένου ότι:
               
                           —
                        
                        
                           η Επιτροπή δεν εξέτασε συγκεκριμένα και ατομικά κάθε ένα από τα έγγραφα για τα οποία ζητήθηκε η πρόσβαση από την προσφεύγουσα·
                        
                     
                           —
                        
                        
                           Η Επιτροπή εφάρμοσε κατά εσφαλμένο τρόπο τις εξαιρέσεις του άρθρου 4.2 του κανονισμού 1039/2001·
                        
                     
                           —
                        
                        
                           Η Επιτροπή, εν πάση περιπτώσει, δεν έλαβε υπόψη της το δικαίωμα της προσφεύγουσας για μερική πρόσβαση στα ζητηθέντα έγγραφα·
                        
                     
                           —
                        
                        
                           Η Επιτροπή παραβίασε την αρχή της αναλογικότητας μη σταθμίζοντας την εφαρμογή των εξαιρέσεων του άρθρου 4.2 του κανονισμού 1039/2001 σε σχέση με το υπέρτερο συμφέρον που δικαιολογεί την κοινοποίηση των εγγράφων·
                        
                     
         
               2.
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η προσφεύγουσα άσκησε ενώπιον του Πρωτοδικείου δύο προσφυγές ακυρώσεως, την πρώτη (υπόθεση T-279/04) (1) κατά της αποφάσεως της Επιτροπής της 7ης Ιανουαρίου 2004, με την οποία κηρύσσεται συμβατή με την κοινή αγορά και τη Συμφωνία για τον ΕΟΧ πράξη συγκέντρωσης, η οποία είχε σκοπό την απόκτηση από την εταιρία Lagardère του αποκλειστικού ελέγχου των στοιχείων του ενεργητικού της εταιρίας Vivendi Universal Publishing, υπό την επιφύλαξη της τηρήσεως των προτεινόμενων δεσμεύσεων (υπόθεση COMP.M/2978 — Lagardère/Natexis/VUP), και τη δεύτερη (υπόθεση T-452/04 (2)) κατά της αποφάσεως της Επιτροπής της 30ής Ιουλίου 2004, περί εγκρίσεως της αποκτήσεως από τη Wendel Investissement των στοιχείων του ενεργητικού που της εκχωρήθηκαν σύμφωνα με την απόφαση της Επιτροπής, της 7ης Ιανουαρίου 2004.
   Στις 27 Ιανουαρίου 2005, η προσφεύγουσα ζήτησε από την Επιτροπή, βάσει του άρθρου 255 ΕΚ και του κανονισμού 1049/2001, την πρόσβαση σε ορισμένα έγγραφα που αφορούσαν εκείνη την υπόθεση. Η Επιτροπή επέτρεψε την πρόσβαση σε ένα μόνο από τα ζητηθέντα έγγραφα, επικαλούμενη για τα υπόλοιπα τις εξαιρέσεις από την αρχή της δημοσιοποιήσεως των εγγράφων. Στις 18 Φεβρουαρίου 2005, η προσφεύγουσα κατέθεσε επιβεβαιωτική αίτηση, η οποία, επίσης απορρίφθηκε από την Επιτροπή στις 7 Απριλίου 2005.
   Προς στήριξη της προσφυγής της κατά της τελευταίας αυτής αποφάσεως, η προσφεύγουσα προβάλλει ευθύς εξ αρχής ότι η προσβαλλόμενη απόφαση είναι άκυρη εφόσον στηρίζεται στην εξέταση των ζητηθέντων εγγράφων ανά κατηγορία αντί να προβεί σε συγκεκριμένη και ατομική εξέταση του κάθε εγγράφου.
   Η προσφεύγουσα προβάλλει εξάλλου πρόδηλα σφάλματα εκτιμήσεως της Επιτροπής κατά την εφαρμογή καθεμίας από τις εξαιρέσεις του άρθρου 4.2 του κανονισμού 1049/2001 στις οποίες βασίστηκε η Επιτροπή για να απορρίψει την επίδικη αίτηση. Πρόκειται ειδικότερα για την προστασία των στόχων των δραστηριοτήτων ελέγχου, την προστασία των εμπορικών συμφερόντων, την προστασία της διαδικασίας λήψεως αποφάσεως και την προστασία των νομικών απόψεων της Επιτροπής. Κατ' αυτήν, η Επιτροπή δεν εφάρμοσε ορθά καμία εξαίρεση.
   Η προσφεύγουσα ισχυρίζεται επίσης ότι η Επιτροπή δεν έλαβε υπόψη της το δικαίωμά της για μερική τουλάχιστον πρόσβαση στα επίδικα έγγραφα.
   Τέλος, η προσφεύγουσα επικαλείται παράβαση της αρχής της αναλογικότητας για τον λόγο ότι η Επιτροπή δεν στάθμισε τις εξαιρέσεις του άρθρου 4.2 του κανονισμού 1049/2001 σε σχέση με το υπέρτερο συμφέρον που δικαιολογεί την κοινοποίηση των εγγράφων.
   
      (1)  ΕΕ C 262 της 23.10.04, p. 33.
   
      (2)  ΕΕ C 45 της 19.02.05, p. 24.